Vratit će se Mirko: Uz pomoć kolega, opet će biti opaki lovac

OPTIMSIT Mirko Miočić oporavlja se nakon operacija nogu, a prijatelji iz ‘Potjere’ vode ga na kavu u kantinu. Legendarni 'džoker zovi' već mjesec dana oporavlja se u bolnici

<p>Posjetili su me moji lovci<strong>, </strong>Dean i Moran<strong>a</strong>, kao i moj prijatelj <strong>Tarik Filipović</strong>. Svaki me put razvesele posjetom jer se zaista puno brinu o meni, rekao je <strong>Mirko Miočić </strong>(59).</p><p>Lovkinja <strong>Morana Zibar</strong> (39) posjetila je s <strong>Deanom Kotigom </strong>i ekipom kviza 'Potjera' opakog lovca, kako opisuje Miočića, u bolnici u zagrebačkoj Dubravi. Morana se upoznala s Miočićem na početku snimanja kviza, a Deana Kotigu zna od ranije jer su se prije televizijskog angažmana natjecali na pub kvizu.</p><p>- Mirko je dobre volje, optimističan i smiren. Redovito gleda kviz i komentira nas. Uvjerena sam da će nam se vratiti jer nam nedostaje u ekipi - rekla je Zibar.</p><h2>Selfieji iz bolnice</h2><p>Legendarni 'džoker zovi' već mjesec dana oporavlja se u zagrebačkoj bolnici nakon operacija nogu. Kvizomanu su u ožujku liječnici zadarske bolnice na jednoj nozi amputirali potkoljenicu a na drugoj stopalo.</p><p>- Osjećam se iz dana u dan sve bolje i vjerujem da ću do kraja mjeseca završiti s bolničkim liječenjem. Vjerojatno ću onda poći u toplice kako bih se oporavio i vratio u ‘staru kondiciju’ - rekao je Miočić, koji je svoj posao lovca u kvizu “Potjera” početkom ožujka “zamrznuo” zbog zdravstvenih komplikacija izazvanih dijabetesom.</p><p>Mirko u Kliničkoj bolnici Dubrava odlazi na tretmane u barokomoru, gdje mu daju stopostotni kisik. Zbog tih se tretmana Miočić brže oporavlja.</p><p>- Nisam pacijent koji je zalegao u krevet. Pokušavam biti aktivan koliko mi zdravlje dopušta, pa kad mi u posjet dođu članovi obitelji i prijatelji, odem u kantinu ili sjednem na terasu kafića i priuštim si piće. Puno ljudi mi prilazi i hrabri me, kao i Tarik Filipović. Ljudi me ponekad mole i za zajedničku fotografiju u bolnici, a ja rado pristanem - rekao je Mirko, kojeg je u kvizu zamijenio <strong>Krešimir Sučević Međeral</strong> (37). Gledatelji ga pamte po sudjelovanju u RTL-ovu kvizu 'Tog se nitko nije sjetio'. Mirko prati svaku epizodu 'Potjere' i zadovoljan je nasljednikom.</p><p>- Krešu pratim od prvog dana, otkad je zasjeo na ‘moje mjesto’. Sve je bolji i bolji pa si mogu bez brige uzeti vremena i oporavljati se dok ponovno ne budem u formi vratiti se svojem poslu lovca - kaže Miočić.</p><h2>Morat će učiti hodati</h2><p>Konzultirao se i s ortopedom o nabavci proteza u kojima će učiti hodati na skorašnjoj rehabilitaciji u toplicama. Miočić se, kaže, trudi da mu mišići ne oslabe od ležanja pa nastoji fizički ojačati.</p><p>- Ako Bog da, u doglednom roku ću stati na vlastite, iako umjetne noge - kaže Miočić, koji si priželjkuje da se što prije vrati u 'Potjeru'. Prvi put je nastupio u kvizu “3, 2, 1 – ali vrijedan” sa 17 godina. Proslavio se u 'Kviskoteci' pobijedivši 1982. godine, a u ukupnom poretku bio je treći najbolji igrač svih sezona legendarnoga kviza. U šest kvizova osvojio je više od 500.000 kuna.</p><p>Godinama je u Zadru radio u izdavačkoj kući. Bio je urednik i lektor za povijesna i enciklopedijska izdanja. Otkaz je dobio 2009. godine. Proglasili su ga tehnološkim viškom te je završio na burzi i primao novčanu naknadu za nezaposlene. U kvizu 'Tko želi biti milijunaš' urednici kviza izmijenili su pravila zbog Miočića koji je bio najpozivaniji “džoker zovi”.</p><p>- Ja nisam planirao postati profesionalni pomagač natjecateljima. Počeli su se javljati i nepoznati ljudi, a većina mi je u znak zahvalnosti honorirala moju pomoć – rekao je Miočić o angažmanu vezanom uz popularni 'Milijunaš'.</p>